iGenerasie : die gepastheid van die natuurwetenskaponderrig-en-leeromgewing binne 'n tersiere instelling
AFRIKAANSE OPSOMMING : Volgens Fataar (2017) “misluk ons om doeltreffend te onderrig omdat ons nie die groep verstaan wat ons leer nie”. Die doel van hierdie navorsing is om die vraag te beantwoord of ons Generasie Z (GenZ) genoegsaam verstaan om hulle doeltreffend te onderrig, en om in hulle onderrig- en leerbehoeftes te voorsien? GenZ word digitale inboorlinge genoem aangesien hulle gebore is in ’n tyd waarin tegnologie geredelik beskikbaar was. Vir hulle is dit so alledaags soos wat pen en papier is vir die generasies wat hulle voorafgegaan het. Hulle ken nie ’n wêreld daarsonder nie. Hierdie navorsing onthul dat ons as opvoeders nie presies die impak daarvan oorweeg nie. Daar is ’n voortdurend groeiende skeiding tussen ons en diegene wat ons leer. Hierdie navorsing is ’n poging om kennis in te win sodat ons beter met hierdie generasie kan kommunikeer, om met mekaar te skakel en te leer. Die eksponensiële groei van tegnologie en die realiteit van die Vierde Industriële Revolusie (4IR) sal die wêreld begin vorm gee met of sonder ons insette. Hierdie navorsing dui egter daarop dat indien ons as opvoeders bereid is om ons praktyke te heroorweeg en ’n ingesteldheid te hê om GenZ te verstaan en ’n omgewing te skep waarin hulle floreer, ons vir hulle die vaardighede sal kan leer wat hulle nodig het om 4IR te hanteer, en hulle eie toekoms te skep. Tydens die literatuuroorsig van hierdie studie het die navorser gekyk wie GenZ is, wat die perspektiewe van hierdie generasie op die lewe is en wat hierdie perspektiewe gevorm het, en oor die toekoms van die generasie besin. Die perspektiewe word verder bespreek met verwysing na die aspekte wat relevant vir die onderwys is. Natuurwetenskap en die aard van wetenskap word verder in oorweging gebring. ’n Kort bespreking oor die Verenigde Nasies se doelstellings vir volhoubare ontwikkeling en 4IR volg. Die literatuuroorsig word afgesluit met die kontekstualisering van die navorsing binne Universiteit Stellenbosch as ’n hoëronderrigomgewing. Die navorsingsontwerp is ’n kollektiewe gevallestudie, oorgedra in ’n interpretatiewe benadering en word kwalitatief ontleed op ’n trigonale, konstante-vergelykende metode. Deelnemende, formele waarnemings is deur die navorser voltooi deur eerstejaarlesings by te woon, semigestruktureerde vraelyste is aanlyn deur studente van die betrokke modules voltooi en semigestruktureerde onderhoude met relevante dosente is gevoer. Hierdie navorsing lei uiteindelik tot ’n poging van die navorser om die dringendheid hiervan te kommunikeer sodat meer navorsing oor hierdie onderwerp onderneem kan word. Voorstelle word gemaak, en hoewel hierdie navorsing binne ’n natuurwetenskaplike hoëronderrigomgewing plaasgevind het, lei die bevindinge van die navorsing tot gevolgtrekkings en voorstelle wat nie tot hierdie omgewings beperk is nie. Die navorser stel voor dat die antwoord om doeltreffend in die onderrig- en leerbehoeftes van hierdie generasie tevoorsien, moontlik buite die tradisionele klaskamer lê.